Han lukter brent hår. Pelsen er borte på flere steder. Potene, ørene og nesen er brannskadd. Det ene øyet er klistret helt igjen. Men Mons lever. Utrolig nok.

For et par måneder siden ble Mons påkjørt. Han kom fra ulykken med brukket fot og ei hofte ute av ledd. Torsdag ble den drøyt to år gamle hannkatten fanget nede i en jordkjeller i et hus som brann- og redningstjenesten brukte som øvingsobjekt for røykdykking og brannslukking. Den stakkars katten har trolig ikke turt å rømme ut av kjelleren før det ble så varmt at han nærmest tok fyr.

Kjente ikke igjen sin egen katt

– Jeg så en katt komme ut fra kjelleren, men skjønte ikke at det var Mons, sier kattens eier, Trygve Rudolfsen. Han og familien bor i Båsmoveien, et steinkast unna huset som ble brent ned torsdag.

– Mons er hvit og grå. Katten som kom ut fra den brennende bygningen var rødbrun og svart, sier Rudolfsen.

Ikke før fredags morgen skjønte Trygve at det var hans katt han hadde sett komme ut fra flammene.

– Han lå under trappa ved inngangsdøra, svært forkommen, sier Trygve Rudolfsen, og rister på hodet.

– Tenk hvor forferdelig vondt han må ha hatt det. Han har jo trolig vært inne i det huset i mange timer, sier Rudolfsen.

Skremte barna

Katten ble umiddelbart tatt med til en veterinær. Der ble det konstatert betydelige brannskader, men utrolig nok virket både lunger og hjerte uskadd.

– Veterinæren sa at katten vil overleve. Men han hadde aldri sett noe lignende før, sier matmor Therese Solli, som forteller at det nå går med mye salve og smertestillende, for at Mons skal ha så lite vondt som mulig.

Ungene i huset kjente heller ikke igjen Mons med det samme.

– Jeg ble litt redd han med det samme, sier datter i huset, Isabell Therese Thomassen.

– Jeg kjente han igjen da han slikket labbene sine han pleier. Nå synes jeg bare synd i han. Men jeg har hørt en dyrlege si at kattene vil få ny pels igjen i løpet av et par måneder, sier Isabell Therese.

Beklager

Leder for brannøvelsen, Cato Johannessen, synes det er trist at katten befant seg inne i jordkjelleren mens brannøvelsen pågikk. Han tror imidlertid det er lite brannmannskapene kunne ha gjort for å oppdage Mons.

- Det er snakk om en lav jordkjeller uten noen inngang for mennesker. Katten har kommet seg inn og ut gjennom et hull vi ikke kunne kommet oss gjennom, sier Johannessen.